Author: INSTITUT APROXIMACIE
Last saved by: agenda0

Predkladacia správa

		Budovanie inštitúcií tzv. twinning je jednou z priorít Partnerstva pre vstup „Posilnenie inštitucionálneho a administratívneho potenciálu“, je zamerané na vybudovanie modernej administratívy a zefektívnenie celej verejnej správy ako podmienky ďalšieho hospodárskeho rozvoja. Účelom twinningu je zabezpečenie efektívneho uplatňovania, resp. vynútenia acquis communautaire na takom stupni ako je to v členských štátoch EÚ. Z tohoto aspektu je budovanie inštitúcií dôležitou a neoddeliteľnou súčasťou integračného procesu a vláda mu prikladá veľký význam a dôsledne sleduje celý jeho proces. 

Vláda SR na svojom zasadnutí dňa 21. októbra 1999 po prvýkrát prerokovala a vzala na vedomie materiál „Správa o Projekte pomoci asociovaným krajinám pri budovaní inštitúcií pre prijatie a uplatňovanie acquis communautaire – twinning“, ktorý poskytol všeobecný prehľad o priebehu a prvých výsledkoch twinningových projektov za rok 1998.

	Predkladaný materiál je rozdelený na sedem častí – pohľadov na problematiku twinningových projektov. Prvá časť obsahuje stručnú charakteristiku budovania inštitúcií a twinningového procesu. Druhá časť je zameraná na celkové hodnotenie projektov roku 1998, 1999 a 2000 z pohľadu Národného kontaktného bodu pre twinning pre Slovenskú republiku. Tretia časť poskytuje hodnotenie projektov roku 1998 a 1999 z pohľadu Centrálnej finančnej a kontraktačnej jednotky (CFCU) z finančného hľadiska. Štvrtá časť obsahuje hodnotenie twinningových projektov z pohľadu Predvstupových poradcov pôsobiacich na slovenských ústredných orgánoch štátnej správy. Piata časť poskytuje hodnotenie realizácie twinningových projektov za roky 1998, 1999 a 2000 z pohľadu ústredných orgánov štátnej správy, ktoré uskutočňujú twinningový projekt. V šiestej časti sú uvedené projektové návrhy Národného programu Phare 2001. Siedma časť obsahuje hodnotenie twinningových projektov z pohľadu Európskej komisie. 
V prílohe je uvedený grafický prehľad realizácie twinningových projektov za roky 1998, 1999 a 2000.

	Twinningový proces možno zo strany rezortov i poradcov hodnotiť pozitívne. Problémy načrtnuté v materiáli je nutné urýchlene riešiť.

	Zo záznamu z rokovania vlády SR zo dňa 21. októbra 1999 vyplýva rozhodnutie predkladať  Správu na rokovanie vlády SR každoročne. Vzhľadom na to, že Európska komisia naplánovala najdôležitejšie koordinačné kroky v twinningovom procese na obdobie január – marec bolo predloženie Správy na rokovanie vlády SR posunuté na máj 2000.  V prípade, že by sa Správa vypracovala podľa pôvodného harmonogramu, neboli by v nej obsiahnuté kľúčové informácie o projektoch na roky 2000 a 2001, napr. bilaterálne stretnutia zástupcov slovenských ústredných orgánov štátnej správy a zástupcov rezortov členských krajín EÚ na výber partnerskej krajiny projektov roku 2000 a návrhy na twinningové projekty na rok 2001. Tieto informácie by boli zohľadnené až v ďalšej Správe, ktorá by bola predložená na rokovanie vlády SR v čase keď uvedené informácie nie sú aktuálne. 

	Materiál prešiel medzirezortným pripomienkových konaním, relevantné pripomienky boli zapracované.